
Az IL-4 és a hipoxiás mikrokörnyezet együttes hatása a makrofágok transzkripciós és epigenetikai programjára

A makrofágok a veleszületett immunitás sejtes elemeinek egy rendkívül diverz, heterogén csoportját alkotják. Különböző mikrokörnyezeti szignálok hatására eltérő fenotípusos állapotokat mutatnak, amelynek két végpontja az interferon gamma (IFN-g)/ lipopoliszacharid (LPS) által indukált klasszikus, és az interleukin-4 (IL-4) által indukált alternatív makrofág polarizáció. Az alternatív polarizáció számos hipoxiás mikrokörnyezettel együtt járó kórképben megfigyelhető (például daganatokban, fibrotikus folyamatokban, és allergiás légúti gyulladásban). Ennek ellenére a hipoxia alternatív makrofág polarizációra gyakorolt hatása és ennek funkcionális következményei kevéssé ismertek.
Munkánk során új generációs szekvenálás (NGS) alapú módszerekkel vizsgáltuk, hogy a hipoxiás környezet és az IL-4 egyidejű jelenléte hogyan befolyásolja a makrofágok polarizációs programját transzkripciós és epigenetikai szinten egér csontvelőből származó makrofágokban (BMDM).
RNS-szekvenálási adatok alapján azonosítottunk 377 gént, amelyek kifejeződését a hipoxiás mikrokörnyezet és az IL-4 szinergisztikusan indukálta. Ezen gének többnyire az alternatív makrofág polarizációra jellemző metabolikus útvonalakban, illetve az immunválasz negatív szabályozásában vesznek részt.
Ezen génkifejeződési mintázat hátterében álló lehetséges epigenetikai változásokat ATAC-, illetve ChIP-szekvenálási adatok alapján vizsgáltuk. 6685 olyan kromatin régiót azonosítottunk, amelyek hipoxiás mikrokörnyezetben, IL-4 jelenlétében nyitott állapotban vannak és a szinergisztikusan indukált génekhez annotálhatók. Ezeken a helyeken megvizsgáltuk az RNS polimeráz II kötődésének változását, amely alapján a szinergisztikusan indukált génekhez annotálható nyitott kromatin régiók négy csoportja különíthető el.
Eredményeink arra engednek következtetni, hogy az IL-4-aktivált alternatív makrofág polarizációs program hipoxiás mikrokörnyezetben is végbemegy és ezen környezeti szignálok együttesen olyan gének kifejeződését fokozzák, amelyeknek szerepe lehet a makrofágok funkciójának módosulásában. Továbbá ennek a folyamatnak a hátterében részben szinergisztikus kromatin nyitás és fokozódó enhanszer aktiváció állhat.



